SL Uradni list Evropske unije L 370/40

DELEGIRANA UREDBA KOMISIJE (EU) št. 1396/2014

z dne 20. oktobra 2014

o načrtu za zavržke za Baltsko morje

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1380/2013 Evropskega parlamenta in Sveta o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 15(6) ter člena 18(1) in (3) Uredbe,

ob upoštevanju naslednjega:

(1) Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova vrst, za katere veljajo omejitve ulova.

(2) Člen 15(6) Uredbe (EU) št. 1380/2013 pooblašča Komisijo za sprejetje načrtov za zavržke z delegiranim aktom za največ tri leta na podlagi skupnih priporočil, ki so jih države članice pripravile po posvetu z zadevnimi svetovalnimi sveti.

(3) Danska, Nemčija, Estonija, Latvija, Litva, Poljska, Finska in Švedska imajo neposreden upravljalni interes za ribolov v Baltskem morju. Navedene države članice so po posvetovanju s svetovalnim svetom za Baltsko morje Komisiji predložile skupno priporočilo (2). Pridobljen je bil znanstveni prispevek zadevnih znanstvenih organov. Ukrepi iz skupnega priporočila so v skladu s členom 15(6) Uredbe (EU) št. 1380/2013, zato bi jih bilo treba v skladu s členom 18(3) Uredbe (EU) št. 1380/2013 vključiti v to uredbo.

(4) Obveznost iztovarjanja bi morala v skladu s členom 15(1)(a) Uredbe (EU) št. 1380/2013 od 1. januarja 2015 veljati za ulov vrst pri ribolovu malih pelagičnih vrst, tj. ribolovu sleda in papaline, ter ribolovu za industrijske namene v Baltskem morju, za katere veljajo omejitve ulova. Najpozneje od navedenega datuma bi morala veljati tudi za ulov pri ribolovu lososa. Trska se šteje za vrsto, ki opredeljuje nekatere vrste ribolova v Baltskem morju. Morska plošča je običajno prilov pri nekaterih vrstah ribolova trske in zanjo velja omejitev ulova. Obveznost iztovarjanja bi zato morala v skladu s členom 15(1)(b) Uredbe (EU) št. 1380/2013 za trsko veljati najpozneje od 1. januarja 2015, za lososa pa najpozneje od 1. januarja 2017. Načrt za zavržke bi moral zato v skladu s skupnim priporočilom zajemati celoten ulov pri ribolovu sleda, papaline, lososa, trske in morske plošče v Baltskem morju od 1. januarja 2015 oziroma od 1. januarja 2017.

(5) Skupno priporočilo vključuje izjemo od obveznosti iztovarjanja za lososa in trsko pri ribolovu z mrežnimi pastmi, košarami/vršami, kogoli in mrežnimi pregradami. Ta izjema temelji na znanstvenih dokazih o visoki stopnji preživetja, ki jih je predložil forum za ribištvo v Baltskem morju (BALTFISH), preučil pa Znanstveni, tehnični in gospodarski odbor za ribištvo (STECF). STECF ugotavlja, da je večina informacij, potrebnih za utemeljitev navedenih izjem, podanih v skupnem priporočilu foruma BALTFISH (3). Ugotovil je, da ta orodja ribo v nasprotju z zapletenimi mrežami ali trnkom ujamejo v mirujočo mrežasto strukturo, zato je bilo razumno domnevati, da bo smrtnost pri teh orodjih tudi nizka, običajno nižja od 10 %. Priporočil je izvajanje nadaljnjih dejavnosti, s katerimi bi se potrdilo, ali je predpostavka glede nižje smrtnosti ustrezna, in v okviru katerih bi se obravnavali načini ravnanja z živalmi, ob upoštevanju prevladujočih okoljskih razmer. Zato bi bilo treba zadevno izjemo vključiti v to uredbo.

(6) V skladu s členom 15(10) Uredbe (EU) št. 1380/2013 se lahko z namenom zaščite nedoraslih morskih organizmov določijo najmanjše referenčne velikosti ohranjanja. Najmanjšo velikost 38 cm za trsko trenutno določa Uredba Sveta (ES) št. 2187/2005 (4). Znanstveni dokazi, ki jih je preučil STECF, podpirajo določitev najmanjše referenčne velikosti ohranjanja za trsko na 35 cm. STECF je zlasti ugotovil, da morda obstajajo utemeljeni biološki razlogi za zmanjšanje najmanjše velikosti 38 cm, s čimer bi se zmanjšale trenutne ravni zavržkov. Ugotovil je še, da bi določitev najmanjše referenčne velikosti ohranjanja za trsko na 35 cm na podlagi obveznosti iztovarjanja zmanjšala raven ulova, ki ga ni mogoče prodati za prehrano ljudi, in da argumenti glede prvega drstenja, ki bi podprli določitev najmanjše referenčne velikosti ohranjanja na 38 cm v Baltskem morju, niso bili podani. Najmanjšo referenčno velikost ohranjanja za trsko v Baltskem morju bi bilo zato treba določiti na 35 cm.

(7) Ta uredba bi se morala zaradi skladnosti s časovnim okvirom, določenim v členu 15(1) Uredbe (EU) št. 1380/2013, uporabljati od 1. januarja 2015. V skladu s členom 15(6) navedene uredbe se lahko uporablja največ tri leta –

SPREJELA NASLEDNJO UREDBO:

Člen 1

Predmet urejanja

Ta uredba določa podrobnosti glede izvajanja obveznosti iztovarjanja iz člena 15(1) Uredbe (EU) št. 1380/2013 v Baltskem morju, kot je določeno v členu 4(2)(b) navedene uredbe:

(a) od 1. januarja 2015 za ribolov sleda, papaline, lososa in trske,

(b) od 1. januarja 2017 za morsko ploščo, ujeto pri vseh vrstah ribolova.

Člen 2

Izjema na podlagi stopnje preživetja

Obveznost iztovarjanja z odstopanjem od člena 15(1) Uredbe (EU) št. 1380/2013 ne velja za ulov trske in lososa pri ribolovu z mrežnimi pastmi, košarami/vršami, kogoli in mrežnimi pregradami. Celoten tak ulov trske in lososa se lahko izpusti nazaj v morje.

Člen 3

Najmanjša referenčna velikost ohranjanja

Najmanjša referenčna velikost ohranjanja za trsko v Baltskem morju je 35 cm.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od 1. januarja 2015 do 31. decembra 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 20. oktobra 2014 Za Komisijo Predsednik José Manuel BARROSO

(1) UL L 354, 28.12.2013, str. 22.

(2) „BALTFISH High Level Group Joint Recommendation on the Outline of a Discard Plan for the Baltic Sea“ (Skupno priporočilo skupine na visoki ravni foruma BALTFISH o osnutku načrta za zavržke za Baltsko morje), predloženo 27. maja 2014.

(3) http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf.

(4) UL L 349, 31.12.2005, str. 1.